U-I-144/02
Natisni
Opravilna št.:
U-I-144/02
Datum odločitve:
30. 5. 2002
Objavljeno:
OdlUS XI, 101
ECLI:
ECLI:SI:USRS:2002:U.I.144.02
Akt:
Sklep Državnega zbora št. 005-01/95-4/30 z dne 26. 2. 2002 (Uradni list RS, št. 18/02), tč. IV
Izrek:
Pobuda za začetek postopka za oceno ustavnosti in zakonitosti točke IV Sklepa Državnega zbora št. 005-01/95-4/30 z dne 26. 2. 2002 (Uradni list RS, št. 18/02) se zavrže.
Evidenčni stavek:
Ustavno sodišče je pobudo zavrglo, in sicer v delu, ki se nanaša na spremembo statusa občin Jesenice in Škofje Loka (točka IV/1 in IV/3) iz razloga, ker izpodbijani določbi ne posegata v pravni položaj pobudnika, saj pobudnik niti ni občan navedenih občin; v delu, ki se nanaša na spremembo statusa občine Radovljica pa iz razloga, ker je z odločbo št. U-I-103/02 z dne 18. 4. 2002 (Uradni list RS, št. 39/02) izpodbijano določbo že razveljavilo tudi iz razlogov, ki jih uveljavlja pobudnik, več od te odločitve pa pobudnik v novem postopku ne bi mogel doseči.
Geslo:
Pravni interes (kot procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Zvone Prezelj, Radovljica
Datum vloge:
11. 3. 2002
Vrsta odločitve:
sklep
Vrsta rešitve:
zavrženje
Dokument:
US21509
Dokument v PDF obliki:
U-I-144-02.pdf
117 KB
Prenesite datoteko
U-I-144/02-6
30. 5. 2002
SKLEP
Ustavno sodišče je v postopku za preizkus pobude Zvoneta Prezlja iz Radovljice na seji dne 30. maja 2002
s k l e n i l o :
Pobuda za začetek postopka za oceno ustavnosti in zakonitosti točke IV Sklepa Državnega zbora št. 005-01/95-4/30 z dne 26. 2. 2002 (Uradni list RS, št. 18/02) se zavrže.
Obrazložitev
1. Pobudnik meni, da je Sklep Državnega zbora (v nadaljevanju Sklep DZ) v delu, v katerem ugotavlja, da občine Jesenice, Radovljica in Škofja Loka ne izpolnjujejo pogojev za mestno občino, v neskladju z 2., z 9. in s141. členom Ustave. Državni zbor naj bi ob tokratni ustanovitvi novih občin ravnal drugače kot v preteklosti, ko je ustanovil mestne občine, ki niso izpolnjevale kriterijev za ustanovitev mestne občine ali so jih izpolnjevale v manjši meri, kot jih izpolnjujejo občine Jesenice, Radovljica in Škofja Loka. Poudarja, da Občina Radovljica izpolnjuje vse pogoje za spremembo njenega statusa v mestno občino in po številu prebivalcev celo presega nekatere že ustanovljene mestne občine. Pobudnik utemeljuje pravni interes za vložitev pobude s tem, da je občan Občine Radovljica in član Občinskega sveta Občine Radovljica. Z izpodbijanim sklepom naj bi bile kršene njegove pravice, ki so mu zagotovljene z Ustavo in z Zakonom, kot tudi pravice drugih občinskih svetnikov ter občanov Občine Radovljica. Predlaga, naj Ustavno sodišče izpodbijani sklep razveljavi.
2. Po 24. členu Zakona o Ustavnem sodišču (Uradni list RS, št. 15/94 - v nadaljevanju ZUstS) lahko da pobudo za začetek postopka za oceno ustavnosti in zakonitosti predpisa vsakdo, če izkaže svoj pravni interes. Ta je podan, če predpis, katerega oceno predlaga pobudnik, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten.
Pobudnik mora izkazati, da izpodbijani predpis neposredno posega v njegove pravice, pravne interese oziroma pravni položaj in da bo ugoditev njegovemu predlogu privedla do spremembe njegovega pravnega položaja.
3. Izpodbijani sklep, s katerim je Državni zbor ugotovil, da z Zakonom določenih pogojev za spremembo statusa občine v mestno občino ne izpolnjujeta predloga občin Jesenice, in Škofje Loke (točka IV/1 in IV/3), ne posega v pravni položaj pobudnika, saj pobudnik niti ni občan navedenih občin. Zato je Ustavno sodišče pobudo v tem delu zavrglo.
4. Ustavno sodišče je z odločbo št. U-I-103/02 z dne 18. 4. 2002 (Uradni list RS, št. 39/02) na pobudo Občine Radovljica razveljavilo točko IV/2 Sklepa DZ, s katero je Državni zbor ugotovil, da Občina Radovljica ne izpolnjuje pogojev za spremembo statusa občine v mestno občino. Ker je Ustavno sodišče že razveljavilo izpodbijano določbo tudi iz razlogov, ki jih uveljavlja pobudnik, več od te odločitve pa pobudnik v novem postopku ne bi mogel doseči, ni izkazan njegov pravni interes za ponovno presojo izpodbijane določbe Sklepa DZ. Zato je Ustavno sodišče pobudo tudi v tem delu zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam-Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
P r e d s e d n i c a
dr. Dragica Wedam-Lukić